ru ky hu cs ru ky ky ky ru ky ky ru ky ky ky ky ky ru ky ky ky ky ky ky ky ky ru ru ky ky ky ru ky ky ky ru ky ky ky ky ky ru ky ky ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 24.01.08 - 2-бет: Пир во время чумы...•
Эл куурап атат, бирок Бакиевге Ысыккөл жээгинен жаңы резиденция керек!
Президент Курманбек Бакиев 12-январда указга кол койду. Анда "в целях улучшения материально- технической базы по социально-бытовому обеспечению деятельности Президента КР, Премьер-министра и членов Правительства" деп түшүндүрүлөт. Көрсө, Курманбек Салиевич Бакиев иштегенине жакшы "бытовой шарт жок" кыйналып атыптыр. Указга ылайык президенттин резиденциясын курганга Ысыккөл жээгинен "бессрочный" пайдаланууга 30 гектар жер бөлүнөт. Аны курууга курулуш компаниялар ортосунда тендер жарыяланмак болду. Бул резиденцияны курууга бюджеттен канча каражат кетери белгисиз. Бирок эл аралык уюмдар президенттин резиденциясын курууга инвестиция же грант бербестиги түшүнүктүү. Кары-картаңдардын пенсиясына 50 сом кошуп алдап-соолап аткан кыргыз бийлиги президентке жаңы резиденция куруп бергенге шымаланып калды. Акыр Кыргызстан жалаң чиновниктердин бакубаттуулугу, жеп-ичкени, курсагы үчүн иштеп атат. Ушул кезде спикер Адахан Мадумаров да кабинетин, кабылдамасын евроремонт жасатканын билип атабыз. Финансы министрлиги чиновниктердин кызматтык машинасын кыскартабыз деп мактанып чыккан бир кезде. Бирок, Акылбек Жапаров 2600 чиновниктин 32 гана машинасын кыскартыптыр. Демек, көпчүлүк чиновниктердин катын-баласын ташыган машиналары дале ташып атат.
Президент Бакиев азыркы резиденциясында үшүп атабы?
-Резиденция куруш азыр Бакиевге ерунда да. 30 гектар жер деген кеп эмес да. Көлдөгү "Солнечный" деген пансионаты эле эмне деген жерди ээлеп турат. Мен буга таң калбайм. Аябай байлыгы ашып-ташып, элинин курсагы тоюп, аябай сайран куруп, ырдап-чоордоп атса керек да. Анан байлыгын батыра албай жаңы резиденция курайын деп атса керек.
-Президентке резиденция керектир. Бирок, ушундай эл эбегейсиз кыйналып, баалар өсүп, экономика биз каалагандай көрсөткүчкө жетпей, алдыга жылбай жатканда бул маселеге киришүү керек эмес эле. Мамлекеттик резиденция куруу үчүн бери дегенде эле бир нече ондогон миллион долларлар керек болот да. Андай каражат азыркы күндө өндүрүшкө, чакан цехтерди курууга жумшалса, андан миң эсе пайда алып келмек. Менин оюмча, мамлекеттик резиденция куруу - бүгүнкү күнгө ылайыксыз нерсе.
"Жарандар коррупцияга каршы" өкмөттүк эмес уюмунун төрайымы:
- Мамлекет башчысына резиденция да керек, бирок бүгүн ал негизги приоритет эмес. Негизги приоритет -өлкөнү кризистен чыгарууга, социалдык инфраструктурага, табигый кырсыктардан жапа чеккендерге, кедей жана аялуу катмарга, Өзгөчө кырдаалдар министрлигинин структураларын зарыл керектүү техника менен жабдууга, курулушка, ГУИН системасына бурулушу зарыл. Өлкөнүн казынасында жана президенттик фонддогу каражат канча, бул жагы ачык-айкын болуп, ошого жараша ал маселе коомчулук жана парламент аркылуу ачык талкууланып, коомдук пикирди эске алуу менен чечилиши керек болучу.
-Президенттик мамлекеттик мурдагы резиденция деле бар эмеспи. Бүгүнкү күндө жаңысын куруунун кажети канчалык? Өлкөдө өсүш 8 пайыз болду десек, инфляция 20 пайызга жетип калды. Президенттик резиденция курула турган болсо, депутаттар үчүн турак үй да куруу керек деп жатышат. Бул курулуштун баарына канча каражат кетет? Карапайым элдин абалы кыйын болуп турганда роскошь, асемдүүлүктү кое турсак болбойбу?! Элдин жашоосун жакшыртуу тууралуу ойлонсок боло?!
экономика илимдеринин доктору, профессор:
-"Казанчынын өз эрки, кайдан кулак чыгарса" дегендей болуп жатат да. Бирок мамлекеттик казынаны абдан сарамжал күтүш керек болчу.
- Совет доорунан калган мамлекеттик сонун эле резиденциялар бар. Азыркы мамлекет башкаруучуларын ал резиденциялар канааттандырбай калдыбы же башка себептерден улам жаңысын куруу керекпи, мен анысын билбейт экенмин. Бирок учурда электр энергиянын баасы, жол кире, азык-түлүк кымбаттап, элдин турмушу кыйын болуп жатканда андай маселе "Пир во время чумы" дегендей болуп калат го…
Кубатбек Байболов жана Нуржамал Байболова саясаттан кетти. Оюңуз кандай?
Турсунбек АКУН, укук коргоочу:
-Кубатбек Байболов саясаттан кеткенин мен туура көргөн жокмун. Кубатбек Калбековичтен мен мындай кадамды күткөн жок элем. Мен Байболовду саясатчы, депутат, инсан катары сыйлачумун. Анан үйбүлөсү менен саясаттан кеткени баарын таң калтырды. Кандай себептерге байланыштуу кеткенин билбейм, бирок бизнес менен байланыштуу болуш керек. Канчалык оор болсо да, анык саясатчы катары эч кандай кыйынчылыктардан коркпостугун ачык жарыялаш керек эле. Ал болсо кыйын учурга туруштук бере алган жок. Мен анын ордунда болгонумда андай кылмак эмесмин.
Роза ОТУНБАЕВА, ЖК депутаты:
- Байболовдор саясий аренадан түбөлүккө кеткен жок деп ойлойм, бул эмоцияга алдыргандык го. Кубатбек Байболов сыяктуу интеллектуалдуу, бышкан саясатчы өлкөдөгү болуп аткан процесстерди көпкө чейин четте карап тура албайт. Баарыбыз эле кээде саясаттан кетип жашынып алгыбыз келип кетет. Өзгөчө оппозициялык лагердин кишиси болсоң бекем болуп аягына чейин күрөшүшүң керек.
Ишенбай АБДУРАЗАКОВ, коомдук ишмер:
- Кыргызстанда ыплас саясаттан көрө таза бизнес менен алек болгон артык. Ар бир эле адам кандайдыр бир иштен натыйжа чыкпасын билгенден кийин ал чөйрөдөн кетет. Айрыкча, саясатта. Ыплас саясий оюндарга караганда таза бизнес маанилүүрөөк. Эмнеси болсо да аларга ийгилик каалайм.
Азиза АБДУРАСУЛОВА, укук коргоочу:
- Нуржамал Байболова сыяктуу күчтүү аялдар саясий аренадан кетип атканы мени өкүндүрөт. Ар бир адам өзүнүн саясий жолун тандап алганга укуктуу. Мен алардын эмне себептен кеткенин билбейм, бирок катуу өкүнүп жатам.
Чолпон ЖАКУПОВА, "Адилет" укук коргоо клиникасынын жетекчиси:
- Кубатбек Байболов менен Нуржамал Байболованын саясаттан кетиши менен оппозиция эле эмес, бүтүндөй Кыргызстан күчтүү саясий фигураларын жоготту. Булар - уюштуруучулук жөндөмү бар, туура ой жүгүрткөн кишилер. Алардын кетишинин себебин мен жакшы түшүнүп турам. Биздин өлкөдө үйбүлөнүн, жеке бизнестин коопсуздугу өзгөчө актуалдуу. Эгерде сени куугунтуктап жатса, жардам сурап эч жакка кайрыла албайсың. Өзгөчө бийликке каршы болсоң. Анын үстүнө бизде так, ачык саясий эрежелер жок.
Абдыгул ЧОТБАЕВ, Бишкек шаардык кеңешинин депутаты:
- Бир нерсени айтып коюу керек, чынында, саясат менен бизнести айкалыштырууга болбойт. Мындай кишилерди бийлик ар дайым "басып коет". Ушундай эле кылып Нуржамал Байболованы шаардык кеңештин төрайымдыгынан алып салышпадыбы?! Бардык менин кесиптештеримди кысымга алгандыктан алар Байболовага каршы добуш беришти да.
Жаныш Бакиевдин баласы жоопко тартылабы?
2007-жылы 21-марттан 22-мартка караган түнү таңкы саат төрттөрдө Бишкек шаарынын Жибек жолу көчөсүнүн №100 үйүнүн жанынан Акбар Молдокулов бир эмес, үч машинанын тебелендисинде калган. Ал окуя болгон жерде көз жумат. Биринчи болуп сүзгөн машина Жаныш Бакиевдин баласы Салиев Асылбек Жанышбековичке таандык экендигине айрым далилдер бар. Бул машинанын салонунан табылган мобилдик телефон аркылуу түшкөн звоноктор Москва көчөсүнүн 189- үйүнүн 83-квартирасынын тургуну Салиев Асылбек Жанышбековичке тиешеси бар экендигин Кател компаниясы тергөөдө көрсөтүп берген. Андан кийин сүзгөн эки машина дагы жөн кишилер эмес өңдүү. Акыр бул машиналардын ээлери да жогор жактан бир таяныч табышкан сыяктуу.
Каза болгон Акбардын эжеси Бегай Молдокулованын айтымында, бул ишке чоң адамдардын катыштыгы бар үчүн тергөө аягына чыкпай, күнөөлүүлөр жазаланбай атат. Жада калса КТРдеги "Адилет" программасы бул боюнча көрсөтүү даярдап, бирок эмнегедир жуп эфирге чыгаарда токтотуп койгон. Демек, жогор жактан бул кырсыкка тиешеси барлар жөн адамдар эмес экендигин айтышкан.
- Кылмыш иши козголгонунан бери 8 ай өтсө дагы бир да адам жазаланган жок. Себеби, түшүнүктүү болуп атат. Акбарды биринчи болуп сүзүп алышы ыктымал болуп аткан Салиев Асылбек - президенттин иниси Жаныш Бакиевдин баласы да. Ал жада калса бир да жолу суракка чакырылган эмес. Жок дегенде "менин тиешем жок, менин машинам сүзгөн эмес" деген көрсөтмөлөрү жок. Эмне үчүн?-, дейт Бегай Молдокунова.
Бул окуя ушул жумада "Алиби" гезитине толугу менен чыкты. Анда гезиттин редакциясы президентке кайрылып, "ушул окуяны териштирип, органдарга кайрылып убара болбой эле коюңуз, жок дегенде чай үстүндө үйбүлөлүк форматта эмне болгонун сурап койсоңуз" деп жазат.
Бул ишти Бишкек ШИИБсинин тергөөчүсү Улан Жукенов тергеп, шаардык прокуратурага өткөрүп берген. Бирок шаардык прокуратура болсо кайра ШИИБге өткөргөнбүз деп "Алиби" гезитине билдирген. Демек, бул иш улам бир жерге көчүп аткан өңдүү.
Биздин гезит бул ишке Асылбек Салиев түздөн-түз күнөөлүү дегенден алыс. Бирок карапайым үйбүлө канкакшап калса, эмне үчүн тергөө 8 айдан бери туңгуюкка кептелет? Эмне үчүн укук коргоо органдары бир нерседен чочулагансып, ишти аягына чыгаруудан коркуп атышат? Маркумдун жакындары да ушул суроонун үстүндө бушайман болуп келишет. Маркумдун жакындары Акбарды биринчи болуп сүзгөн 54-91 ВА номериндеги "Хундай Сонато" автомашинасы Салиев Асылбекке тиешелүү болгон деген маалыматка убакыт өткөн сайын ого бетер ишенип атышат. Эгерде таптакыр тиешеси жок болсо, түнкү саат төрттө эмне үчүн ага звонок түшөт? Балким, анын айдоочусу сүзүп алган болушу ыктымал. Ал эми салонунда өзү бар беле же жокпу, ким билет?.. Акыр бул окуяга укук коргоо органдары чекит коет деп ишенебиз. Болгону Акбардын кичинекей чүрпөсү көздөрүн жалдыратат. Акбар болгону 27 жашта эле. Бир жашар баласы жетим, кош бойлуу жубайы жесир калды.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!